Gammel Vrå
Gammel Vrå, opr. Vrå, eller Vrågård, tidligere hovedgård, nu hotel, 16 km nord for Ålborg.
Det var oprindelig en fæstegård, som Predbjørn Gyldenstierne (1548-1616) til Vosborg gennem erhvervelse af bøndergods i anden del af 1500-t. gjorde til en af sine hovedgårde. Det fredede trefløjede anlæg placeret på et voldsted omfatter en grundmuret hovedfløj i én etage fra ca. 1645 (ændret 1779) og to sidefløje i bindingsværk (1779). I 1812 udskiltes gården Ny Vrå, og resten af dens tilliggende udstykkedes frem til ca. 1950.